b"\n_START_ARTICLE_\nTV Avisen\n_START_PARAGRAPH_\nTV Avisen (tidligere TV-Avisen) er de daglige nyhedsudsendelser, som sendes p\xc3\xa5 DR1._NEWLINE_TV Avisen sendes to gange om dagen, kl. 18.30 hele ugen og kl. 21.30 mandag til torsdag og kl. 21.00 fredage samt en kort nyhedsoversigt p\xc3\xa5 hverdage kl. 17.50 og 19.55. Nyhedsd\xc3\xa6kningen p\xc3\xa5 tv bliver suppleret af Deadline kl. 22.30p\xc3\xa5 DR2. S\xc3\xb8ndag aften er TV AVISEN erstattet af nyhedsmagasinet 21 S\xc3\xb8ndag.  _NEWLINE_TV Avisen var i 2008 Danmarks mest sete nyhedsudsendelse.\n_START_SECTION_\nHistorie\n_START_PARAGRAPH_\nTV Avisen havde premiere 15. oktober 1965 kl. 20.00 med Eric Danielsen som v\xc3\xa6rt. F\xc3\xb8rst 14 \xc3\xa5r efter at der f\xc3\xb8rste gang blev sendt tv i Danmark kom tv-nyhederne. Dette skyldtes en aftale mellem DR og den trykte presse, der sikrede pressens kontrol over nyhederne i DR, hvilket skete i radioen via Pressens radioavis. i 1964 oph\xc3\xb8rte denne aftale, og \xc3\xa5ret efter opstod s\xc3\xa5 TV Avisen. F\xc3\xb8r TV Avisen fandtes Aktuelt der bestod af indslag -_NEWLINE_prim\xc3\xa6rt fra udenlandske nyhedsbureauer \xe2\x80\x93 hvor der var musik og tale hen over billederne. Indslagene blev bundet sammen af skilte. Seks m\xc3\xa5neder efter premieren p\xc3\xa5 TV Avisen blev sendetiden rykket fra 20.00 til 19.30._NEWLINE_Den 2. oktober 1978 sendtes den f\xc3\xb8rste TV Avisen i farver med Steen Bostrup som studiev\xc3\xa6rt._NEWLINE_I 1983 flyttede TV Avisen ind i nye lokaler i TV Byen efter 17 \xc3\xa5r i Radiohuset. _NEWLINE_I 1988 s\xc3\xa5 TV 2 Nyhederne dagens lys, og dermed oph\xc3\xb8rte TV Avisens monopol p\xc3\xa5 landsd\xc3\xa6kkende tv-nyheder._NEWLINE_I 1993 s\xc3\xa5 formatet Sportsnyt dagens lys._NEWLINE_I 1993 var TV 2 Nyhederne Danmarks mest sete nyhedsudsendelse. TV Avisens sendetid kl. 19.30 var ogs\xc3\xa5 sendetid for Regionale programmer p\xc3\xa5 TV2. TV2 fors\xc3\xb8gte endda at \xe2\x80\x9cindfange\xe2\x80\x9d TV Avisens seere ved at starte allerede kl. 19.28. TV Avisen skiftede derfor sendetidspunkt til kl. 18.00 og 20.30. Allerede \xc3\xa5ret efter i 1994 blev tidspunkterne \xc3\xa6ndret endnu engang, denne gang til tidspunkterne kl. 18.30 og 21.00, samtidig s\xc3\xa5 konceptet Nyhedstimen dagens lys med en TV Avisen, en vejrudsigt, et aktuelt magasin og en omgang Sportsnyt. _NEWLINE_I 1996 blev TV Avisen en del af DR Nyheder._NEWLINE_I 2000 udvidedes TV Avisen med en udsendelse kl. 12, samtidig f\xc3\xa5r Deadline p\xc3\xa5 DR2 ogs\xc3\xa5 en tidlig nyhedsudsendelse kl. 17.00 der sendes i samarbejde med TV Avisens redaktion. _NEWLINE_I 2001-2006 sendte TV Avisen morgen-tv p\xc3\xa5 DR1. _NEWLINE_I 2005 begyndte TV Avisen ogs\xc3\xa5 at sende nyheder kl. 15.00._NEWLINE_I 2006 flyttede TV Avisen ud til DR Byen og blev relanceret med ny profil, nyt studie, nyt design, og s\xc3\xa5 gik man over til at sende i 16:9. _NEWLINE_I 2008 overtog DR Update nyhederne kl. 12.00 og 15.00 i samarbejde med TV Avisen, og p\xc3\xa5 et tidspunkt  var udsendelsen kl. 15.00 Danmarks mest sete nyhedsudsendelse om eftermiddagen. Og s\xc3\xa5 overhalede TV Avisen kl. 21.00, TV2 Nyhedernes 19-udsendelse som Danmarks mest sete nyhedsudsendelse._NEWLINE_B\xc3\xa5de udsendelsen kl. 12, kl. 15 og Deadline 17:00 er nedlagt._NEWLINE_15. september 2010 fik TV Avisen nyt studie, grafik og musik. Det nye studie domineres af en 17 meter bred LED-sk\xc3\xa6rm, som kan bruges i st\xc3\xb8rre eller mindre omfang. Samtidig kan scenografien bruges til alle tv-aviser, magasiner og til sporten. Den nye kending til TV Avisen er komponeret af Steffen Breum (kendt som den ene halvdel af duoen BREUMM), og indspillet med DR symfoniorkesteret. Samtidig er den grafiske intro trukket betydelig op, og samspiller med den brede LED-sk\xc3\xa6rm i studiet. Hermed f\xc3\xa5r man en st\xc3\xa6rk sammenh\xc3\xa6ng i intro'en._NEWLINE_Journalistisk skifter TV Avisen nu over til en mere substantiel og konkret nyhedskoncept. F\xc3\xa6rre tabloidhistorier \xe2\x80\x93 flere reelle og skels\xc3\xa6ttende historier. Dermed vil TV Avisen skille sig ud fra eksempelvis DR Update og TV 2 Nyhederne. _NEWLINE_I september 2012 blev 21-udsendelsen flyttet til kl. 21.30 mandag - torsdag. Samtidig blev v\xc3\xa6rtsholdet reduceret, og nye korrespondenter indenfor forskellige stofomr\xc3\xa5der blev introduceret: Ask Rostrup - politisk korrespondent, Nina Munch-Perrin - erhvervskorrespondent, Claus Buhr - retskorrespondent, Line Gertsen - graverkorrespondent og Peter Qvortrup Geisling - sundhedskorrespondent. Herudover forts\xc3\xa6tter de i udlandet bosiddende korrespondenter._NEWLINE_Fredag samt i weekenderne er der u\xc3\xa6ndret sendetid._NEWLINE_7. januar 2013 introduceres en nyhedsoversigt kl. 17.50. Denne betjenes af v\xc3\xa6rterne Tine G\xc3\xb6tzsche og Klaus Bundg\xc3\xa5rd Povlsen._NEWLINE_Chef for TV Avisen er Naja Nielsen, og direkt\xc3\xb8r for DR Nyheder er Ulrik Haagerup.\n_START_SECTION_\nDR Vejret\n_START_PARAGRAPH_\nDR Vejret leverer vejrudsigter til TV Avisen og DR\xe2\x80\x99s radiokanaler fra Dokk1 ved Aarhus Havn._NEWLINE_Mandag til torsdag kl. 18.55 og fredag kl. 21.15 sender DR Vejret programmet \xe2\x80\x9cVores vejr.\xe2\x80\x9d"